**Beretning 2025**

**Generalforsamling i Trykkefrihedsselskabet lørdag den 22. marts 2025 kl. 13 i Vartov**

**Inden jeg begynder på beretningen vil jeg lige gøre opmærksom på en milepæl: selvom Trykkefrihedsselskabets officielle navn er Trykkefrihedsselskabet af 2004, så blev den stiftende generalforsamling først afholdt i Flødstrup den 12. marts 2005. Trykkefrihedsselskabet kan altså i disse dage fejre, at selskabet i præcis 20 år har kæmpet frygtløst og vedholdende for Det Frie Ord.**

**2024 blev et skelsættende år, som vi endnu har til gode at se det fulde gennemslag af. Personligt har jeg ikke tøvet med at erklære 2024 for året for kulturmarxismens fald og dermed de venstre-totalitære dogmer, der har været definerende for samfundsudviklingen og som har besat alle betydende poster i både statsapparatet og medierne i mere end 50 år.**

**Især præsidentvalget i USA, men også Reforms historiske fremmarch i England og Alternative Für Deutschlands ditto i Tyskland er nogle af de markører, som har givet pejlemærker for et regulært Zeitenwende i den vestlige verden og som er et udtryk for befolkningernes opgør med de tiltagende absurde og anti-demokratiske strømninger, der har domineret os i årtier, og som nåede nye dybder med bevægelser som woke, kønskonstruktivismen og Cancel Culture.**

**Ytringsfriheden har lidt frygteligt under kulturmarxisternes regime – også herhjemme, og det er betegnende, at den forhadte racismeparagraf i straffelovens § 266b, der oprindeligt blev indført for at beskytte danske jøder, blev udvidet og omformuleret i 1971 til det, der ved flere senere tilføjelser i dag har udviklet sig til den største anti-demokratiske skamstøtte i dansk lovgivning. Og det er lige så betegnende for den kulturmarxistiske periode, at vi i efteråret 2023 oplevede et regulært øksehug i danskernes ytringsfrihed med indførelsen af koranloven.**

**I den forstand markerer racismeparagraffen og koranloven med godt 50 års mellemrum den kulturmarxistiske periode set i et ytringsfrihedsperspektiv – og det har kostet os dyrt.**

**Trykkefrihedsselskabet har de seneste 20 år udgjort et lille, men ikke desto mindre højlydt og vigtigt korrektiv til de mange anslag, som skiftende regeringer har rettet mod danskernes ytringsfrihed båret af den semi-totalitære tænkning, der har præget ikke bare Danmark, men hele den vestlige verden, og som er blevet pakket ind i luftige begreber som globalisering, inklusion, tolerance og diversitet, men som i virkeligheden er det stik modsatte.**

**For som den nu afdøde, amerikanske stand up´er, George Carlin sagde: ”Political correctness is fascism pretending to be manners”**

**Det skifte vi ser i denne tid, giver dog ikke anledning til at stoppe kampen for ytringsfriheden, for den er mere vigtig og aktuel end nogensinde før, og de nye tider er endnu ikke for alvor slået igennem, og der er derfor lang vej endnu. Men vi går mod nye tider og i den forbindelse udgør J.D. Vances tale i München i februar et vigtigt pejlemærke:**

**Han satte fingeren på et meget ømt og vigtigt punkt, da han sagde, at Europa burde koncentrere sig mere om de indre fjender end de ydre – og han nævnte specifikt masseindvandringen og ytringsfriheden som kernepunkter.**

**Der er historisk evidens for, at hvad der sker i USA og i resten af den vestlige verden også kommer til os – og vi vil med stor sikkerhed i 2025 og i årene fremover komme til at mærke de strømninger og forandringer, der i dag ruller ind over USA. Det vil påvirke vores samfund og i den proces er Trykkefrihedsselskabet mere vigtig end nogensinde, for vi er Danmarks eneste ytringsfrihedsorganisation.**

**Trykkefrihedsselskabet er – og skal være – en aktiv deltager i det samfund, der omgiver os og i den verden vi er en uløselig del af.**

**I forhold til verden omkring os, har Trykkefrihedsselskabet i 2024 især haft fokus på udviklingen i England, hvor ytringsfriheden er kommet under massivt pres siden Keir Starmer og hans Labour regering kom til magten i sommer. Southport-attentatet i juli, hvor tre små piger blev knivdræbt af, hvad der viste sig at være en islamisk terrorist, de efterfølgende optøjer og de utallige fængslinger af almindelige briter for at have udtrykt kritik af magthaverne på de sociale medier, har tegnet et stærkt bekymrende billede på en totalitær deroute af det, der engang var et af Europas fineste demokratier.**

**Mest centralt i Trykkefrihedsselskabets arbejde i den forbindelse, er Tommy Robinson, som selskabet har fulgt tæt i mere end 15 år. Han sidder lige nu isolationsfængslet på snart 5. måned for at offentliggøre sin dokumentar, Silenced, som havde premiere her hos os den 1. april 2023 og som indtil videre er set over 160 mio. gange.**

**Trykkefrihedsselskabet har hen over sommeren og efteråret været i London tre gange for at deltage i Tommy Robinsons Unite the Kingdom demonstrationer, og set, hvordan protesterne er taget til og demonstrationerne er vokset nærmest eksponentielt fra gang til gang. Det har været vigtige rejser, for trods hundredetusindvis af demonstranter, har mainstreammedierne både i England og herhjemme nægtet at dække dem og de protester mod myndighedernes forskelsbehandling og tiltagende korruption, som demonstrationerne har været udtryk for.**

**Mest bekymrende er dog behandlingen af Tommy Robinson, som har givet stemme til de grupper i det engelske samfund, som lider mest under både befolkningsudskiftningen og de dobbelte standarder, som de engelske myndigheder forfalder mere og mere til: Trykkefrihedsselskabet var til stede da retten i oktober idømte Tommy Robinson 18 måneders fængsel – hvoraf han skal afsone de 9 - for at dokumentere myndighedernes magtmisbrug, og både deltagelsen i demonstrationerne og i retsmødet har givet Trykkefrihedsselskabet et vigtigt førstehåndsindtryk af den eskalerende deroute England er ude i.**

**Senest besøgte Michael Pihl og jeg selv Tommy Robinson i Woodhill-fængslet nord for London i februar, og så med egne øjne hvilken tortur det er at udsætte et menneske for 4 måneders isolationsfængsel uden anden kontakt med andre mennesker end et par besøg om ugen. Vi blev i forbindelse med vores fængselsbesøg pålagt at underskrive en fortrolighedserklæring, som vi brød i det øjeblik vi kom uden for fængslets mure. Her optog vi en kort video med indtryk fra vores besøg, som indtil videre er blevet vist over 170.000 gange på X.**

**England er vores nabo mod vest og historisk set vores største forbillede, når det gælder grundlæggende retsstatsprincipper. Derfor har Trykkefrihedsselskabets stærke fokus på udviklingen i nabolandet været vigtig – især fordi ingen andre synes at ville beskæftige sig med, hvad der foregår i England i disse tider. Det har givet Trykkefrihedsselskabet et unikt indblik i forholdene i landet, som vi har beskrevet i en efterhånden lang række artikler og videoer i årets løb.**

**Vi planlægger endnu en tur til London til september, hvor Tommy Robinson arrangerer en gigantisk ytringsfrihedsdemonstration efter sin løsladelse med talere, der bl.a. omfatter Jordan Peterson, Steve Bannon og Morten Messerschmidt.**

**Herhjemme har Trykkefrihedsselskabets største satsning været Folkemødet på Bornholm, hvor vi samarbejdede med Dansk Regnbueråd, Ord mod Ord ved Marianne Stidsen, som om lidt modtager Trykkefrihedsselskabets Sapphopris, Karen West og Jaleh Tavakoli i det fælles telt ”Frihedens Station”.**

**Det blev en kæmpe succés, selvom vi mødte politisk modstand fra Folkemødet, der henviste os til en elendig beliggenhed, ikke ville offentliggøre vores events i Folkemødeavisen og en indirekte opfordring fra den daværende direktør for Folkemødet, Peter Christiansen, til totalitært-sindede unge om at obstruere meningsmodstanderes møder.**

**Den opfordring tog en gruppe unge op til et af de første events i Frihedens Station, hvor Karen West skulle interviewe Frederik Vad fra Socialdemokratiet. Men vi var forberedt, og i løbet af få minutter fik Frihedens Station bogstaveligt talt fløjtet de unge ud af teltet med dommerfløjter, som var indkøbt på forhånd.**

**Optrinnet blev fint dækket af TV2 Bornholm og trods alle forsøg på at lægge os forhindringer i vejen, blev Frihedens Station det mest omtalte telt på Folkemødet 2024 og alle teltets mere end 20 events var velbesøgte.**

**Det var i det hele taget en stor fornøjelse for os i Trykkefrihedsselskabet at arbejde sammen med de andre organisationer i Frihedens Station og vi er allerede i fuld gang med forberedelserne til Folkemødet 2025, der ledelsesmæssigt indtil videre viser nye takter: Frihedens Station har fået den placering, vi har ønsket og vi har fra Folkemødet indtil videre mødt en helt nye imødekommenhed, så det tegner godt.**

**Jeg vil også lige nævne, som et udtryk for det positive og tillidsfulde samarbejde i Frihedens Station, at begejstringen for samarbejdet tilsyneladende går begge veje: i hvert fald stiller Lars Vestergaard fra Dansk Regnbueråd op som kandidat til Trykkefrihedsselskabets bestyrelse senere på denne generalforsamling, hvilket vi er meget glade for.**

**Trods alt har England, Tommy Robinson og Folkemødet ikke fyldt det hele, for Trykkefrihedsselskabet har også i 2024 dækket alle vigtige ytringsfrihedsdagsordener i utallige artikler, vi udsender ugentlige nyhedsbreve – og vi har afholdt en række arrangementer i årets løb om vigtige og aktuelle emner:**

**Den 2. marts – lige efter generalforsamlingen – uddelte Trykkefrihedsselskabet den årlige Sapphopris til Karen Jespersen og Ralf Pittelkow for deres mangeårige solide journalistiske indsats med Den Korte Avis som et bydende nødvendigt korrektiv til den politisk-korrekte, stats-mediestøttede mainstream-journalistik.**

**Den 19. marts havde selskabet besøg af den tyske journalist, jurist og nu tidligere EU-parlamentariker for Alternative für Detschland, Nicolaus Fest, der gav sin vurdering af debatten i Tyskland om et eventuelt forbud mod AfD – og hans syn på ytringsfrihedens tilstand i Tyskland generelt.**

**Den 13. april afholdt vi debatmøde i Forfatterforeningen om det påfaldende rolleskift i forholdet til ytringsfrihed og Islamkritik, der er sket mellem Danmark og Sverige. Omdrejningspunktet var indførelsen af Koranloven i Danmark på den ene side og Sveriges stålsatte forsvar for ytringsfriheden på den anden, trods tyrkiske forsøg på at udøve politisk pres ved at søge at hindre det svenske NATO-medlemskab.**

**Torsdag 29. august gæstede Naser Khader Trykkefrihedsselskabet i CEPOS' lokaler i København, hvor han fortalte om sin bog "Vejen" og om sin lange personlige rejse fra Mellemøsten og Islam til Danmark og den folkekirkelige Kristendom.**

**Og så havde vi endelig den 31. oktober besøg af historikeren Mathias Bjørnlund, der holdt foredrag om fordrivelsen af armenierne i Nagorno Karabakh.**

**Det har på mange områder været et begivenhedsrigt og travlt år, og vi kan være stolte af, at dampen på ingen måde er gået af Trykkefrihedsselskabet, men at vi tværtimod – nu på 21. år - opretholder et højt aktivitetsniveau. Vores evne til at være på forkant med presset på ytringsfriheden er usvækket, men det forudsætter en arbejdende bestyrelse, der rummer de kompetencer og har den erfaring, der skal til for at skabe rammerne for det høje niveau i selskabets arbejde.**

**Jeg vil derfor sige bestyrelsen mange tak for jeres indsats og jeres utrættelige arbejde. Ikke bare for arbejdet med debatmøder og arrangementer og artikler til hjemmesiden, men også for de både begavede og ofte let kaotiske debatter, der skærper selskabets profil og højner kvalitetsniveauet i vores arrangementer. Det er ikke altid let at være ordstyrer til bestyrelsesmøderne, men vi keder os aldrig.**

**Jeg vil også takke vores trofaste hjælpere, der altid står parat med praktisk hjælp og bistand i forbindelse med selskabets arrangementer. Vi kan ikke undvære jer.**

**Og så må vi ikke glemme den eksterne hjælp, som selskabet ikke kan være foruden. Niels Thomsen leverer på 12. år trofast uge efter uge denne ene vidunderlige satiretegning efter den anden, Lone Jacobsen er en ren it-klippe, der sørger for at vores hjemmeside ikke crasher og at den bliver beskyttet mod nedbrud og angreb – og Asger Bonnevie, som er en uundværlig alt-mulig-mand og brandslukker i forbindelse med vores indhold på hjemmesiden og reklame på de sociale medier.**

**Sidst, men absolut ikke mindst vil jeg og bestyrelsen sige tak til Ole Gerstrøm for mange års indsats i hvervet som Trykkefrihedsselskabets revisor.**

**Ole Gerstrøm har meddelt bestyrelsen, at han ikke genopstiller til hvervet som revisor – og det må vi acceptere, hvor nødig vi end vil, for Ole: du har virkelig aftjent din værnepligt på posten. Jeg vil derfor sige dig tak for din indsats, for din rettidige omhu med selskabets regnskaber og for alle de år, hvor du har været vores stabile og omhyggelige revisor: der har været mere end én gang, hvor har reddet os ved at minde om frister.**

**Tak for indsatsen, Ole.**

**Vi står over for nye tider og nye opgaver, men 20 års kamp for det frie ord har i den grad rustet os og vi kan for første gang i mange år håbe på, at nye og mildere vinde vil blæse over vores ytringsfrihed.**

**Tak.**